
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 


Clasa: a III- IV-a
Data: 1 septembrie 2026
Tipul lecției: formare de valori și atitudini

Competențe pentru cultură democratică:
· Valorizarea libertății, demnității și a drepturilor omului; 
· Prețuirea diversității și înțelegerea faptului că, deși suntem diferiți, toți suntem Moldova;
· Respect față de țară, simbolurile statului și memoria istorică; 
· Responsabilitate pentru propriile fapte; 
· Spirit civic și sentiment de apartenență; 
· Cooperare, solidaritate și unitate;
· Abilități de ascultare și observare;
· Abilități de gândire critică și analitică; 
· Înțelegerea cunoștințelor referitoare la independență, libertate, comunitate, țară. 

Mesajul central al lecției:
Independența nu este doar o zi din istorie. Independența înseamnă libertatea Republicii Moldova de a-și alege propriul drum și responsabilitatea fiecăruia de a avea grijă de țară. Moldova devine mai puternică atunci când oamenii sunt uniți, se prețuiesc și construiesc împreună prezentul și viitorul.

Obiective operaționale:
· Elevii/elevele sunt capabili/capabile:
· să explice legătură dintre libertate, independență, responsabilitate;
· să descrie momentele importante din parcursul independenței Republicii Moldova;
· să analizeze actul de identitate al Republicii Moldova ca stat independent; 
· să propună idei pentru protejarea independenței în clasă, școală, comunitate, țară.

Strategii didactice:
· forme de organizare: frontal, individual, perechi, grupuri mici.
· metode și procedee: brainstorming, discuția, analiza, completarea tabelului, autoreflecția, reflecția
· resurse: imagini, poze, tablă sau flipchart, carioci, fișe cu tabele, pașaport, Declarația de Independență
· organizarea clasei: elevii așezați în semicerc și în grupuri de lucru.







SCENARIUL DIDACTIC AL LECȚIEI

	Etapele lecției
	Desfășurarea activității

	EVOCARE
	Activitatea: Cheia Independenței
Cadrul didactic aduce/ proiectează o cheie mare și întreabă:
Dacă această cheie ar putea deschide o ușă foarte importantă pentru țara noastră, ce ați dori să găsim dincolo de ea?

Reflecție:
· Ce simbolizează această cheie? 
· Care dintre ideile colegilor v-a atras atenția? 
· Care sunt lucrurile prețioase pentru o țară ce trebuie protejate? 
· Cum cheia deschide ușa spre libertate și independență? 
· Ce înseamnă pentru o țară să fie liberă? 
· Cine este responsabil să protejeze „cheia” independenței unei țări?
· Care este responsabilitatea ta/ voastră pentru protecția independenței țării? 
· Ce valori/ lucruri importante descoperim dincolo de ușa deschisă? 
· Dacă cheia ar putea vorbi, ce mesaj le-ar transmite cetățenilor Republicii Moldova? 
· Ce denumire i-ați da acestei chei?  

„Cheia noastră simbolică deschide ușa spre libertatea unei țări de a-și hotărî singură viitorul. Republica Moldova a primit această „cheie” prin Declarația de Independență. Dar independența nu înseamnă doar libertate. Ea înseamnă și responsabilitatea de a avea grijă de țară și de oamenii care trăiesc în ea.”


	REALIZAREA SENSULUI
	Activitatea: Actele de identitate ale persoanei și ale țării
„O persoană are un document care arată cine este. Oare și o țară are un astfel de document?” 
Cadrul didactic proiectează imaginea unuia dintre actele de identitate (certificat de naștere, buletin de identitate, pașaport,) 
Elevii observă și reflectează în baza întrebărilor.

Reflecție: 
· Ce documente din imagini recunoașteți?
· Unde le-ați văzut?
· Când le-ați folosit?
· Ce date ne oferă documentele?
· De ce trebuie păstrat cu grijă?

Declarația de Independență
Cadrul didactic proiectează imaginea Declarației de Independență și întreabă:
Oare și o țară are un document important care spune cine este?
Elevii completează tabelul.


	
	Certificat de naștere
	Declarația de Independență

	Cui îi aparține?
	
	

	Ce ne spune? 
	
	

	Prin ce este important?
	
	

	Cum trebuie păstrat?
	
	



Reflecții:
· Ce ați descoperit despre aceste două documente?
· Ce au în comun aceste două documente?
· Care este data de naștere a Republicii Moldova?
· Ce diferență de ani există între vârsta voastră și a Republicii Moldova?
· Ce reprezintă Declarația de Independență pentru Republica Moldova?

„Certificatul de naștere spune cine este o persoană și cărei țări îi aparține. Declarația de Independență spune lumii că Republica Moldova este un stat liber, independent și își hotărăște singură prezentul și viitorul. De aceea spunem că Declarația este ca un certificat de naștere al țării.”

Cadrul didactic proiectează patru elemente prin care explorează drumul către independență. 
1. Vocea oamenilor 
La 27 august 1989, la Marea Adunare Națională de la Chișinău s-au adunat foarte mulți oameni din diferite localități. Ei și-au exprimat dorința de libertate, demnitate și respect pentru limba și identitatea lor. Scriitori, artiști, profesori, părinți și tineri au arătat că o țară devine puternică atunci când oamenii se unesc în jurul unui vis comun.
2.  Limba și alfabetul 
În trecut, oamenii din Republica Moldova nu puteau întotdeauna să scrie limba română cu alfabetul pe care îl folosim astăzi. În anul 1989 s-a hotărât revenirea la alfabetul latin – alfabetul pe care îl folosim și astăzi. Acesta a fost un pas important, deoarece limba și scrierea fac parte din identitatea unui popor și îi ajută pe oameni să își păstreze cultura, tradițiile și legătura cu trecutul.
3.  Semnele prin care recunoaștem țara 
Tricolorul a devenit Drapelul de Stat al Republicii Moldova, iar apoi a fost adoptată Stema de Stat. Așa cum fiecare persoană are un nume și un chip prin care este recunoscută, și o țară are simboluri care o reprezintă. Drapelul și Stema ne ajută să recunoaștem Republica Moldova și arată că aparținem aceleiași țări.
4. Ziua în care Moldova a spus lumii: „Suntem liberi!” – 27 august 1991
La 27 august 1991, Republica Moldova a făcut un pas uriaș: și-a declarat independența. În acea zi, Parlamentul a votat Declarația de Independență, iar țara noastră a transmis lumii un mesaj clar:
„Suntem liberi. Ne alegem singuri drumul și ne construim propriul viitor.”
Pentru oameni, a fost o zi plină de emoție, speranță și mândrie. Independența însemna că Republica Moldova putea să ia propriile decizii, să își apere valorile și să își construiască viitorul împreună cu cetățenii săi.
Declarația de Independență poate fi asemănată cu certificatul de naștere al Republicii Moldova ca stat liber.

Reflecție:
· Ce i-a făcut pe oameni să se adune în număr atât de mare?
· Ce dorințe comune îi uneau, chiar dacă veneau din localități și familii diferite?
· Cum te simți când privești mulțimea de la Marea Adunare Națională?
· De ce este important ca oamenii să își exprime pașnic dorințele?
· Prin ce cuvânt în limba română exprimi dragostea ta față de Moldova?
· Unde ați văzut Drapelul sau Stema Republicii Moldova?
· Ce înseamnă pentru tine „Toți suntem Moldova”?
· Ce lucru poți face chiar de astăzi pentru clasa, școala, satul/orașul tău?
· Ce ai vrea să construim împreună în Republica Moldova?


	Reflecția 
	Activitatea: Rucsacul Independenței
Cadrul didactic proiectează imaginea unui grup de elevi cu rucsacuri de forme, culori, mărimi diferite.
Elevii completează unul din enunțuri.
· În rucsacul independenței mele întotdeauna trebuie să fie...
· Pentru ca Republica Moldova să fie independentă și prosperă oamenii trebuie să pună în rucsac...
· O țară independentă este... 
· Declarația de Independență a Republicii Moldova înseamnă...
· Oamenii păstrează cu grijă independența atunci când... 
· Pentru păstrarea independenței eu... 
· De la această lecție iau în rucsacul independenței..


	Extindere
	Independența prin ochii familiei mele
Elevii realizează un interviu cu un martor din familie sau localitate care a participat la Marea Adunare Națională din 27 august 1989. Elevii prezintă povestea descoperită printr-un text scurt, un desen, o fotografie de familie sau o înregistrare audio de maximum două minute.
Dacă în familie nu există o persoană care își amintește direct acele evenimente, elevul poate realiza interviul cu un adult despre ceea ce înseamnă pentru el libertatea și apartenența la Republica Moldova.

„Independența înseamnă libertatea de a ne alege drumul și responsabilitatea de a avea grijă de țara și comunitatea noastră. Într-o țară liberă, fiecare om este important. Chiar dacă suntem diferiți, ne prețuim, ne ajutăm, suntem respectuoși unii cu alții și construim împreună o Moldovă în care fiecare se simte binevenit.”








Independența Republicii Moldova: repere istorice 1989–2026
	Timp istoric
	Eveniment

	26 martie 1989
	Alegerile pentru Congresul Deputaților Poporului al URSS permit afirmarea reprezentanților mișcării naționale din RSS Moldovenească și aduc în prim-plan revendicările privind limba, drepturile naționale, democratizarea și suveranitatea.

	20 mai 1989
	Congresul Mișcării Democratice constituie Frontul Popular din Moldova, care devine principala forță civică și politică a mișcării de renaștere și eliberare națională.

	27 august 1989
	Marea Adunare Națională de la Chișinău, desfășurată cu participarea a sute de mii de oameni, solicită oficializarea limbii române, revenirea la grafia latină, reafirmarea simbolurilor naționale și extinderea suveranității republicii.

	31 august 1989
	Sunt adoptate legile privind statutul limbii de stat și revenirea la grafia latină, marcând un moment definitoriu al renașterii naționale și al desprinderii de politica sovietică de rusificare.

	25 februarie–10 martie 1990
	Au loc primele alegeri legislative desfășurate în condiții de competiție politică reală. Legislativul ales, cunoscut ulterior drept Primul Parlament, va adopta actele fundamentale privind suveranitatea și independența Republicii Moldova.

	27 aprilie 1990
	Tricolorul albastru-galben-roșu, purtând Stema de Stat, este adoptat ca Drapel de Stat al RSS Moldovenești, devenind un simbol al afirmării identității naționale.

	23 iunie 1990
	Este adoptată Declarația de Suveranitate, care consacră caracterul unitar și indivizibil al republicii, precum și supremația Constituției și a legislației sale asupra legislației unionale.

	19–21 august 1991
	Eșecul tentativei de lovitură de stat de la Moscova slăbește decisiv autoritatea centrului unional și accelerează proclamarea independenței republicilor sovietice.

	27 august 1991
	Parlamentul proclamă Independența Republicii Moldova și adoptă Declarația de Independență, în prezența Marii Adunări Naționale. Actul fondator este votat de cei 277 de deputați prezenți.

	27 august–decembrie 1991
	România este primul stat care recunoaște independența Republicii Moldova, chiar în ziua proclamării acesteia, fiind urmată de alte state. În contextul încetării existenței URSS, sunt puse bazele relațiilor externe ale noului stat suveran.

	30 ianuarie–2 martie 1992
	Republica Moldova este admisă în Conferința pentru Securitate și Cooperare în Europa, iar la 2 martie devine membră a Organizației Națiunilor Unite, obținând consacrarea internațională multilaterală a independenței sale.

	martie–iulie 1992
	Conflictul armat de pe Nistru pune în pericol independența și integritatea teritorială a statului. La 21 iulie, Republica Moldova și Federația Rusă semnează acordul de încetare a focului, fiind instituită Zona de Securitate.

	4 februarie/
25 aprilie 1993
	Este instituită Misiunea CSCE, ulterior OSCE, în Republica Moldova, cu mandatul de a sprijini identificarea unei soluții politice durabile pentru conflictul transnistrean.

	29 noiembrie 1993
	Leul moldovenesc este introdus în circulație, consolidând independența economică și capacitatea statului de a promova o politică monetară proprie.

	27 februarie 1994
	Au loc primele alegeri parlamentare generale organizate după proclamarea independenței, în baza unui sistem pluripartid, marcând consolidarea cadrului parlamentar propriu al statului.

	16 martie 1994
	Republica Moldova aderă la programul NATO „Parteneriat pentru Pace”, dezvoltând cooperarea în domeniul securității și apărării, cu respectarea neutralității sale constituționale.

	29 iulie 1994
	Parlamentul adoptă Constituția Republicii Moldova, intrată în vigoare la 27 august. Legea fundamentală consacră Republica Moldova drept stat suveran, independent, unitar și indivizibil, organizat potrivit principiilor democratice și neutralității permanente.

	13 iulie 1995
	Republica Moldova devine membră a Consiliului Europei, asumând standardele europene privind democrația, statul de drept și respectarea drepturilor omului.

	24 iulie 1997
	Parlamentul ratifică Convenția Europeană a Drepturilor Omului. În același an, Republica Moldova participă la constituirea inițiativei regionale GUAM, întemeiată pe cooperare, suveranitate, integritate teritorială și securitate.

	1 iulie 1998
	Intră în vigoare Acordul de Parteneriat și Cooperare dintre Republica Moldova și Uniunea Europeană, care instituie primul cadru juridic amplu pentru dialog politic, reforme și cooperare economică.

	18–19 noiembrie 1999
	La Summitul OSCE de la Istanbul, Federația Rusă își asumă angajamentul de a-și retrage forțele și munițiile de pe teritoriul Republicii Moldova. Angajamentul devine un reper diplomatic important, fără a fi însă îndeplinit integral.

	26 iulie 2001
	Republica Moldova devine al 142-lea membru al Organizației Mondiale a Comerțului, integrându-se în sistemul comercial multilateral și asumând normele internaționale în domeniul comerțului.

	22 februarie 2005
	Este aprobat Planul de Acțiuni Republica Moldova–Uniunea Europeană, în cadrul Politicii Europene de Vecinătate, integrarea europeană devenind un cadru operațional pentru reformele interne și apropierea de Uniunea Europeană.

	aprilie–septembrie 2009
	Alegerile parlamentare din 5 aprilie sunt urmate de protestele violente din 7 aprilie și de o criză politică. Scrutinul repetat din 29 iulie permite constituirea Alianței pentru Integrare Europeană și încheie perioada majorității parlamentare comuniste.

	7 mai
2009
	Republica Moldova participă la lansarea Parteneriatului Estic al Uniunii Europene, platformă destinată aprofundării asocierii politice, integrării economice și contactelor dintre cetățeni.

	29 noiembrie 2013
	La Summitul Parteneriatului Estic de la Vilnius este parafat Acordul de Asociere dintre Republica Moldova și Uniunea Europeană, inclusiv Zona de Liber Schimb Aprofundat și Cuprinzător – DCFTA.

	5 decembrie 2013
	Curtea Constituțională stabilește că Declarația de Independență face corp comun cu Constituția și că denumirea „limba română”, prevăzută în actul fondator, prevalează asupra formulării divergente din articolul 13 al Constituției.

	28 aprilie 2014
	Este eliminată obligația de viză pentru călătoriile de scurtă durată în spațiul Schengen ale cetățenilor Republicii Moldova care dețin pașapoarte biometrice.

	27 iunie 2014
	Republica Moldova și Uniunea Europeană semnează, la Bruxelles, Acordul de Asociere, inclusiv Zona de Liber Schimb Aprofundat și Cuprinzător – DCFTA.

	1 septembrie 2014
	Începe aplicarea provizorie a Acordului de Asociere, inclusiv a DCFTA, consolidând apropierea politică și integrarea economică a Republicii Moldova în spațiul european.

	1 iulie
2016
	Acordul de Asociere dintre Republica Moldova și Uniunea Europeană intră pe deplin în vigoare, devenind principalul cadru juridic al apropierii politice și integrării economice europene.

	22 iunie 2018
	Adunarea Generală a Organizației Națiunilor Unite adoptă Rezoluția 72/282, prin care solicită retragerea completă și necondiționată a forțelor militare străine de pe teritoriul Republicii Moldova.

	3 martie 2022
	Republica Moldova depune cererea de aderare la Uniunea Europeană, deschizând o nouă etapă în parcursul său european.

	23 iunie 2022
	Consiliul European acordă Republicii Moldova statutul de țară candidată la aderarea la Uniunea Europeană, marcând trecerea de la relația de asociere la procesul de aderare.

	1 iunie 2023
	Republica Moldova găzduiește, la Bulboaca, Summitul Comunității Politice Europene, eveniment care îi consolidează vizibilitatea internațională și confirmă sprijinul european pentru suveranitatea și securitatea sa.

	14 decembrie 2023
	Consiliul European decide deschiderea negocierilor de aderare cu Republica Moldova, în baza recomandării Comisiei Europene și a progreselor înregistrate în realizarea reformelor.

	25 iunie 2024
	Prima Conferință interguvernamentală Republica Moldova–Uniunea Europeană marchează deschiderea oficială a negocierilor de aderare și începutul procesului sistematic de aliniere la acquis-ul Uniunii Europene.

	20 octombrie 2024
	În cadrul referendumului republican constituțional, majoritatea voturilor valabil exprimate susține modificarea Constituției în vederea consacrării integrării europene drept obiectiv strategic al Republicii Moldova. Rezultatele sunt confirmate de Curtea Constituțională la 31 octombrie.

	4 iulie 2025
	La Chișinău se desfășoară primul Summit Republica Moldova–Uniunea Europeană, care reafirmă perspectiva europeană a țării și sprijinul Uniunii Europene pentru reforme, securitate și dezvoltare.

	15 iunie 2026
	În cadrul celei de-a doua Conferințe de aderare Republica Moldova–Uniunea Europeană sunt deschise negocierile asupra Clusterului 1 „Elementele fundamentale”, care cuprinde statul de drept și drepturile fundamentale, funcționarea instituțiilor democratice, reforma administrației publice și criteriile economice.

	22 iunie 2026
	La Bruxelles se desfășoară cel de-al doilea Summit Republica Moldova–Uniunea Europeană, în cadrul căruia este reafirmat sprijinul european pentru suveranitatea, integritatea teritorială și viitorul european al țării.

	14 iulie 2026
	În cadrul celei de-a treia Conferințe de aderare Republica Moldova–Uniunea Europeană sunt deschise negocierile asupra Clusterului 6 „Relații externe”, care cuprinde relațiile externe și politica externă, de securitate și apărare.

	27 august 2026
	La 35 de ani de la proclamarea independenței, Republica Moldova este un stat suveran, independent și neutru, candidat la aderarea la Uniunea Europeană și aflat în proces activ de negociere. Consolidarea statului de drept, protejarea instituțiilor democratice și soluționarea pașnică a conflictului transnistrean rămân obiective esențiale pentru întărirea suveranității și integrității teritoriale.

